1 An fhadhb a shainiú 1.1 An fhadhb

Tá gníomhaíocht in aghaidh sáruithe ar reachtaíocht chustaim mar chuid lárnach de chosaint leasanna airgeadais an Choimisiúin agus de fhorbairt comhair chustaim. San áireamh i reachtaíocht an AE sa réimse seo tá Rialachán 515/1997, lena rialaítear cúnamh frithpháirteach riaracháin agus malartú faisnéise, agus Cinneadh 917/2009 ón gComhairle, ina dtugtar aghaidh ar shárú ar dhlíthe náisiúnta sa réimse custaim. Is iomaí slí a sháraítear reachtaíocht chustaim, mar shampla: trí mhí-úsáid an chórais idirthurais, i gcás ina ndearbhaítear earraí allmharaithe a bheith faoi bhealach chun na dleachtanna custaim is infheidhme a sheachaint; trí thuairisc mhíchruinn a thabhairt ar earraí allmharaithe chun sochar a bhaint as dleachtanna níos ísle; trí dhearbhú míchruinn ar thionscnamh na n‑earraí a thabhairt chun teacht timpeall ar na tobhaigh frithdhumpála agus chun na teorainneacha nó cúotaí cainníochtúla allmhairithe a sheachaint.

1.2 Cur síos ar an bhfadhb

Chun barántúlacht thionscnamh na n‑earraí a dearbhaíodh a fhíorú, déanann údaráis chustaim seiceáil bunaithe ar dhoiciméid nach bhfuil aon mhionfhaisnéis iontu maidir leis na céimeanna iompair/lóistíochta a thóg an coimeádán atá ag iompar na n‑earraí; mar sin, níl sé d'acmhainn ag na hoifigigh chustaim a fhíorú an bhfuil tionscnamh na n‑earraí a dearbhaíodh ag teacht leis an mbealach a thóg an coimeádán i dtrácht. Dá bhrí sin, is fíordheacair cásanna ina bhféadfaí dearbhú míchruinn ar thionscnamh a dhéanamh, a shainaithint.

Agus barántúlacht thionscnamh na n‑earraí a dearbhaíodh á fhíorú, ní foláir d'údaráis chustaim a gcuid oibre a bhunú ar mheasúnú riosca chun cásanna amhrasacha a shainaithint. Cuireann an Coimisiún próifílí ábhartha le chéile, ach é sin á dhéanamh, bíonn a sheirbhísí ag déanamh athiarrataí ar an bhfaisnéis chéanna, rud a chruthaíonn ualach nach gá do na Ballstáit.

Chun na hearraí faoi bhealach a fhíorú, déanann údaráis chustaim seiceáil ar dhoiciméid agus seiceáil de shúil. Ní amháin go gcuireann easpa foirne teorainn leis na modhanna sin ach cailltear an deis freisin leas a bhaint as na forbairtí teicniúla lena n‑éascaítear anailís uathoibríoch, amhail ConTraffic (Trácht Coimeádán) chun lastais amhrasacha a shainaithint agus an tArdchóras Faisnéise do Thaistealaithe (ATIS) chun patrúin idirthurais neamhghnácha a bhrath, ionstraimí a thug an Coimisiún isteach.

Is saincheist mhór í sa chomhrac i gcoinne na calaoise custaim go gcaithfidh imscrúdaitheoirí OLAF (an Oifig Eorpach Frith‑Chalaoise) fanacht idir 3 agus 7 mí sula bhfaighidh siad doiciméid tacaíochta ó na Ballstáit. Ina theannta sin, bíonn cásanna ann nuair nach mbíonn ar chumas na mBallstát cúnamh a thabhairt do OLAF nó go mbíonn leisce orthu (b'fhéidir nach mbíonn baint dhíreach acu leis an imscrúdú i dtrácht) cúnamh a thabhairt na doiciméid tacaíochta a fháil ó na hoibreoirí eacnamaíocha chun críocha imscrúduithe OLAF. Is fadhb mhór í seo i bhfianaise na tréimhse teorann trí bliana chun an fiach custaim a aisghabháil.

1.3 Scála na faidhbe

D'fhéadfadh caillteanas suas le EUR 100 milliún sa bhliain don AE‑27 a bheith mar thoradh ar dhearbhú míchruinn ar thionscnamh. In 2011, thuairiscigh na Ballstáit 1 905 cás calaoise braite agus neamhrialtachtaí eile a rinne díobháil dar luach EUR 107.7 milliún, agus a bhain le tuairisc mhíchruinn ar earraí. Níl ansin, áfach, ach an díobháil a bhraith na Ballstáit agus an Coimisiún. Tá fíorscála na faidhbe i bhfad níos mó. Bíonn caillteanas tuairim is EUR 12 milliún sa bhliain ar chásanna sáruithe i ndáil le hidirthuras, agus meastar go bhfuil 30 000 cás braite de chalaois gan aon fhaisnéis ina leith.

Maidir leis na moilleanna ar imscrúduithe OLAF, is léir ón taithí gur cúis mhór caillteanais í an tréimhse 3 - 7 mí roimh dhoiciméid tacaíochta i leith allmhairithe agus onnmhairithe a fháil. In iniúchadh de chuid Chúirt Iniúchóirí na hEorpa in 2010, thángthas ar 49 earráid in 274 de na dearbhuithe a seiceáladh, as a dtáinig caillteanas dleachta arb ionann é agus EUR 558 000. Tá na suimeanna sin faoi urchosc ama agus mar sin ní féidir iad a aisghabháil, agus caillteanas buan do bhuiséad an Chomhphobail iad dá bhrí sin.

1.4 Na cúiseanna leis na fadhbanna a sainaithníodh Bearnaí sa chóras braite atá ann cheana 1.4.1 Dearbhú míchruinn ar thionscnamh

Faoi láthair tá teorainn leis na slite lenar féidir fíorthionscnamh earraí allmhairithe a sheiceáil. Go háirithe, ní féidir leis na hoifigigh chustaim a fhíorú an bhfuil tionscnamh na n‑earraí a dearbhaíodh ag teacht leis an mbealach a thóg an coimeádán a bhí ag iompar na n‑earraí allmhairithe. Meastar faisnéis den sórt sin a bheidh ríthábhachtach chun cásanna de dhearbhú míchruinn ar thionscnamh a bhrath.

1.4.2 Tuairisc mhíchruinn ar na hearraí

Tá sainaithint cásanna amhrasacha ag údaráis chustaim bunaithe ar fhógraí a d'fhéadfadh teacht ó fhoinsí éagsúla (mar shampla, údaráis chustaim eile nó oibreoirí eacnamaíocha) agus ó anailís atá bunaithe ar na sonraí teoranta atá ar fáil. Is é an míbhuntáiste is mó a bhaineann leis an nós imeachta atá ann faoi láthair ná nach bhfuil na rialuithe spriocdhírithe go leor toisc iad a bheith bunaithe ar anailísí neamhchórasacha ar shonraí.

1.4.3 Mí-úsáid an chórais idirthurais

Is iad na nósanna imeachta atá ann faoi láthair chun earraí faoi bhealach a fhíorú seiceálacha ar dhoiciméid agus seiceálacha de shúil, modhanna atá teoranta ó thaobh éifeachtúlachta agus ó thaobh éifeachtachta de toisc gan iad a bheith bunaithe ar dhóthain anailíse. D'fhéadfaí an sreabhadh trádála a chur as a riocht go mór le rialuithe níos forleithne. Anuas ar na seiceálacha ar dhoiciméid agus seiceálacha de shúil, d'fhéadfadh na Ballstáit agus OLAF leas a bhaint as an Ardchóras Faisnéise do Thaistealaithe freisin; níl sé sin bunaithe ar bhunús daingean dlí, áfach, agus ní chumhdaíonn sé an fhaisnéis thábhachtach ar fad, sa mhéid is nach n‑áirítear ann aon sonraí ar ghluaiseachtaí náisiúnta ach go bhforáiltear ann don bhunfhaisnéis idirthurais.

Ní ann d'aon fhoráil dlí maidir le moill ar imscrúduithe OLAF a sheachaint

1.4.4 Moilleanna ar imscrúduithe OLAF

Mar thoradh ar an gcóras nua ríomhchustaim a tugadh isteach le déanaí, is iad na hoibreoirí eacnamaíocha seachas na riaracháin chustaim a choimeádann na doiciméid allmhairiúcháin (sonrasc, deimhniú tionscnaimh etc.). Cuirtear am amú mar sin toisc go bhfuil gá le gníomhairí éagsúla chun cur leis na doiciméid a iarradh/ nó chun freagairt a thabhairt orthu sula gcuirtear iad ar fáil do OLAF. Ní ann d'aon fhoráil sa chreat dlithiúil faoi láthair a d'fhéadfaí a úsáid chun dlús a chur faoi nósanna imeachta maidir le himscrúduithe OLAF.

1.5 An cás bunlíne: An chaoi a dtiocfadh an fhadhb chun cinn

Ceal athraithe beartais, bheadh sáruithe ar reachtaíocht chustaim fós gan bhrath i bpáirt, as a dtiocfadh caillteanais leanúnacha airgeadais don AE, agus lena n‑éascófaí cur chun feidhme níos neamhionláine na reachtaíochta gaolmhaire.

Rachadh calaois a bhaineann le dearbhú míchruinn ar thionscnamh i méid. Tá sé léirithe ag ConTraffic (Trácht Coimeádán) a úsáidí is atá faisnéis a bhaineann le coimeádán (Teachtaireachtaí Stádais Coimeádán ‑ TSCanna) ach rachaidh an tionscadal taighde seo in éag go luath. Go dtí go nglacfar modh nua chun dearbhú míchruinn ar thionscnamh a bhrath, leanfar le calaois a dhéanamh agus tiocfaidh borradh air fiú de bharr na taithí a bheidh á fáil ag lucht calaoise. Dá dheasca sin, fanfaidh an caillteanas EUR 17.6 milliún atá nasctha le dearbhú míchruinn ar thionscnamh agus is dóichí gur i méid fiú a rachaidh sé. Sa tslí chéanna, ní féidir a bheith ag súil le haon dul chun cinn sa chomhrac i gcoinne na tuairisce míchruinne ar thionscnamh. Níl aon ní a thabharfadh le tuiscint go fóill go bhfuil aon athruithe beartaithe a d'fhéadfaí a thabhairt isteach sna nósanna imeachta custaim chun an comhrac i gcoinne na tuairisce míchruinne a éascú. Meastar go rachaidh calaois a bhaineann le mí‑úsáid an chórais idirthurais i méid. In ainneoin go bhfuil an réiteach atá ann faoi láthair - an tArdchóras Faisnéise do Thaistealaithe - an-úsáideach, tá laigí ann. Sonraí a bhaineann le hearraí faoi bhealach, a bhailítear faoi láthair ar bhonn an tsocraithe riaracháin sin, d'fhéadfadh nach mbeidh siad ar fáil a thuilleadh toisc go bhfuil amhras ar roinnt de na Ballstáit mar gheall ar dhlíthiúlacht an bhunúis dlí i leith a mbailithe. Sa chás sin, is dóichí go rachadh líon na gcalaois gan bhrath i méid.

Maidir leis na moilleanna ar imscrúduithe OLAF, mura ndéantar athrú ar an nós imeachta atá ann faoi láthair, ní mheastar go mbeidh aon fheabhas ar chúrsaí go luath. Ní dócha go mbeidh aon athrú ar an scéal gan beart éigin a dhéanamh.

2 Anailís ar choimhdeacht agus ar chomhréireacht

Tá an riachtanas le haghaidh birt ar leibhéal an AE bunaithe ar an mbonn nach féidir leis na Ballstáit amháin na rioscaí a bhaineann le sárú reachtaíochta custaim a shainaithint nó a mhaolú ar bhealach éifeachtúil; níl ar a gcumas ach chomh beag imscrúduithe a thionscnamh i gceart má tá aistriú earraí trasteorann i gceist. Dá bhrí sin, tá gá le cur chuige Eorpach níos leithne sa chomhrac i gcoinne calaoise custaim. Tá sé tábhachtach go bhfuil an inniúlacht eisiach ag an AE maidir le calaois a chosc agus a chuid acmhainní airgeadais i gcúrsaí custaim a chosaint. Ba dheacair a shéanadh ach gurb é an AE is fearr a bheadh ina cheannródaí don tionscnamh sin toisc an taithí agus na córais is gá a bheith aige cheana féin.

Breisluach: Chuirfeadh beart ar leibhéal an AE go mór leis an gcomhrac i gcoinne calaoise custaim, tríd a thuilleadh fianaise a chur ar fáil, trí na deiseanna chun calaois a bhrath agus a chur faoi chois a fheabhsú agus tríd an mbeart a bheith níos éifeachtúla agus níos éifeachtaí.

3 Cuspóirí

Is iad seo a leanas cuspóirí ginearáltaan tionscnaimh seo: i) cosaint níos fearr a thabhairt do leasanna airgeadais an Aontais Eorpaigh (calaois a bhrath agus a imscrúdú) agus ii) comhar custaim idir na Ballstáit agus idir na Ballstáit agus an Coimisiún a láidriú ach cur i bhfeidhm ceart an dlí custaim a áirithiú.

Is cuspóirí sonracha iad feabhas a chur ar inbhraiteacht, cosc agus ionchúiseamh calaoise custaim trí chomhar níos fearr idir na Ballstáit agus idir na Ballstáit agus an Coimisiún a chothú chun dul i ngleic le calaois a bhaineann le custam, agus trí fheabhas a chur ar an nós imeachta a bhaineann le himscrúduithe OLAF.

Tá cuspóirí oibríochtúla an bhirt atá le déanamh ag teacht leis na fadhbanna a sainaithníodh agus leis na cuspóirí sonracha. Ar ndóigh, chun feabhas a chur ar inbhraiteacht, cosc agus ionchúiseamh calaoise custaim, is gá na dálaí a chruthú i gcomhair comhraic níos fearr i gcoinne calaoise custaim. Chun dul i ngleic le fadhb na moilleanna ar imscrúduithe OLAF, ní foláir bearta a dhéanamh chun an próiséas a bhrostú.

Sa tábla thíos comhcheanglaítear na fadhbanna sainaitheanta leis na cuspóirí.

Fadhb || Cuspóir Sonrach || Cuspóir Oibríochtúil ||

Dearbhú míchruinn ar thionscnamh agus caillteanais airgeadais ghaolmhara || Cur le hinbhraiteacht, cosc agus ionchúiseamh calaoise custaim trí chomhar níos fearr idir na Ballstáit agus idir na Ballstáit agus an Coimisiún (nuair a bhítear i gcomhrac le calaois a bhaineann le dearbhú míchruinn ar thionscnamh, tuairisic mhíchruinn ar earraí agus mí-úsáid an chórais idirthurais) || 1. Na dálaí a chruthú chun dul i gcomhrac níos fearr le calaois a bhaineann le dearbhú míchruinn ar thionscnamh earraí

Tuairisc mhíchruinn ar earraí agus caillteanais airgeadais ghaolmhara || 2. Na dálaí a chruthú chun dul i gcomhrac níos fearr le calaois a bhaineann le tuairisc mhíchruinn ar earraí

Mí-úsáid an chórais idirthurais agus caillteanais airgeadais ghaolmhara || 3. Na dálaí a chruthú chun dul i gcomhrac níos fearr le calaois a bhaineann le mí-úsáid an chórais idirthurais

Moilleanna ar imscrúduithe OLAF agus (urchosc ama) || An próiseas maidir le himscrúduithe OLAF a fheabhsú || 4. Dlús a chur le himscrúduithe OLAF

4 Roghanna beartais 4.1 Roghanna a dhíríonn ar an bpríomhfhadhb (cuspóirí oibríochtúla 1, 2 agus 3)

· Rogha 0: an status quo a choimeád

Leanann an rogha sin cur síos ar an gcás bunlíne.

· Rogha 1: Dlí bog - Leis na moltaí iomchuí, cur le hinbhraiteacht calaoise custaim a bhaineann le dearbhú míchruinn ar thionscnamh, tuairisc mhíchruinn ar earraí agus mí-úsáid an chórais idirthurais

Maidir le rogha 1, leis an moladh d'iarrfaí ar na Ballstáit tacú leis an gCoimisiún lena iarrachtaí Teachtaireachtaí Stádais Coimeádán (TSCanna) a fháil ó na hoibreoirí eacnamaíocha.

Maidir le cuspóirí 2 agus 3, mholfaí iarraidh ar na Ballstáit an t‑údarás a thabhairt don Choimisiún rochtain a fháil ar na sonraí atá ar fáil faoi láthair i réimse an Choimisiúin/na sonraí sin a chóipeáil, agus sonraí breise idirthurais a sholáthar freisin.[1]

· Rogha 2: Ar an gCoimisiún a bheadh an fhreagracht maidir le hinbhraiteacht calaoise custaim a bhaineann le dearbhú míchruinn ar thionscnamh, le tuairisc mhíchruinn ar earraí agus le mí-úsáid an chórais idirthurais a mhéadú

Tá sé i gceist leis an rogha seo bunachar sonraí lárnach de chuid an AE a chur ar bun do Theachtaireachtaí Stádais Coimeádán (TSCanna) agus do shonraí a bhaineann le hallmhairiú, le honnmhairiú agus le hidirthuras. Bheadh an bunachar sonraí sin ag cur leis an taithí a fuarthas ó ConTraffic (Trácht Coimeádán) agus ón Ardchóras Faisnéise do Thaistealaithe. D'áireofaí sa bhunachar sonraí lárnach de chuid an AE an fhaisnéis i ndáil leis an idirthuras náisiúnta agus faisnéis idirthurais eile ina dhiaidh sin, amhail modhnuithe ar an sceideal bealaigh nó torthaí ar rialuithe.

· Rogha 3: Ar na Ballstáit a bheadh an fhreagracht maidir le hinbhraiteacht calaoise custaim a bhaineann le dearbhú míchruinn ar thionscnamh, tuairisc mhíchruinn ar earraí agus mí-úsáid an chórais idirthurais a mhéadú

Bheadh sé i gceist leis an rogha seo, bunoscionn leis an méid thuas, cúram na freagrachta do bhailiú agus d'anailísiú na sonraí ábhartha a chur ar na Ballstáit. Dá bhrí sin, chuirfeadh gach Ballstát bunachair sonraí dá chuid féin ar bun do TSCanna agus do shonraí a bhaineann le hallmhairiú, le honnmhairiú agus le hidirthuras. Ba cheart go ligfeadh malartú rialta agus rochtain oscailte do na Ballstáit sonraí a chur chuig a chéile agus a mhalartú agus anailísí rialta a ullmhú.

· Rogha 4: Freagracht comhroinnte idir an gCoimisiún agus na Ballstáit chun inbhraiteacht calaoise custaim a bhaineann le dearbhú míchruinn ar thionscnamh, tuairisc mhíchruinn ar earraí agus mí-úsáid an chórais idirthurais a mhéadú

Faoin rogha seo, bhaileofaí TSCanna agus sonraí idirthurais ar leibhéal an AE, ach ar na Ballstáit a bheadh an fhreagracht i ndáil le sonraí a bhaineann le hallmhairiú agus le honnmhairiú. D'fheadfaí gurbh é seo an socrú is indéanta toisc go dtabharfadh sé aird ar na socruithe atá ann cheana (ConTraffic (Trácht Coimeádán) agus an tArdchóras Faisnéise do Thaistealaithe á láimhseáil ag an gCoimisiún); mar sin, roinntear an fhreagracht dá réir.

· Rogha 5: Cás bunlíne móide

Bheadh sé i gceist leis an rogha seo na hacmhainní daonna arna sannadh d'inbhraiteacht agus do chosc na calaoise custaim ábhartha a mhéadú. Trí bheith ag brath ar níos mó oifigeach agus imscrúdaitheoirí, ceaptar go mbraithfí níos mó calaoise agus go bhféadfaí níos mó a chosc. Bhainfeadh an dúbailt ar acmhainní atá beartaithe leis na Ballstáit agus leis an gCoimisiún araon (OLAF). Tar éis mionanailíse tá an rogha seo le cur i leataobh ag an bpointe seo.

4.2 Roghanna a dhíríonn ar imscrúduithe OLAF agus caillteanais airgeadais ghaolmhara (Cuspóir 4)

· Rogha 0: an status quo a choimeád

Tá sé i gceist sa rogha seo an status quo a choimeád. Ní dhéanfaí aon bhearta breise faoin rogha seo chun dlús a chur le himscrúduithe OLAF.

· Rogha 1: Dlí bog — Moladh a dhéanamh chun dlús a chur leis an nós imeachta

Leis an rogha seo bheadh moladh ann ag iarraidh ar na Ballstáit cuidiú chun nós imeachta níos tapúla a chur i bhfeidhm. Ionstraim neamhcheangailteach é moladh, agus dá bhrí sin tuigtear as gur achainí é ar na Ballstáit feabhas a chur ar an gcleachtas atá ann faoi láthair agus dlús a chur leis na himscrúduithe agus le braiteacht calaoise.

· Rogha 2: Dlús a chur faoin nós imeachta imscrúdúcháin tríd an gcumhacht a thabhairt don Choimisiún doiciméid tacaíochta a lorg go díreach ó oibreoirí eacnamaíocha

Bheadh sé de chumhacht ag an gCoimisiún doiciméid tacaíochta a iarraidh go díreach ó na hoibreoirí eacnamaíocha. Tá sé le tuiscint ón rogha seo go gcuirfí na Ballstáit ar an eolas ach nach mbeadh aon ról gníomhach acu.

· Rogha 3: Líon na n‑imscrúdaitheoirí sa Choimisiún/ in OLAF a mhéadú

Leis an rogha seo chuirfí feabhas ar an sreabhadh oibre ag OLAF trí líon na n‑imscrúdaitheoirí atá fostaithe ag OLAF a mhéadú. Ba cheart go gcaithfí níos lú ama dá bhrí sin le himscrúduithe, rud a mhaolódh fadhb na n‑imscrúduithe fada.

· Rogha 4: Iarraidh ar oibreoirí eacnamaíocha faisnéis bhreise a sholáthar ar an leibhéal náisiúnta tri fhoráil a dhéanamh dó í reachtaíocht ábhartha an AE

Leis an rogha seo bheifí ag filleadh ar chúrsaí mar a bhí roimh 2010 (i.e. sular tugadh isteach an córas ríomhchustaim). Bheadh an oibleagáid ar oibreoirí eacnamaíocha faisnéis i leith gach doiciméid tacaíochta a chur ar fáil dá n‑údaráis náisiúnta féin, agus bheadh ar chumas na n‑údarás sin, dá bhrí sin, an fhaisnéis a lorgaíodh a sholáthar láithreach.

· Rogha 5: Spriocdháta a leagan síos chun na doiciméid tacaíochta a sholáthar

Leis an rogha seo leagfaí síos spriocdháta do na Ballstáit chun na doiciméid ábhartha a sholáthar don Choimisiún. Ach meastar go gcuirfeadh an rogha seo isteach go rómhór ar na Ballstáit agus go mbeadh sé neamhphraiticiúil, toisc nach dtabharfadh spriocdháta a chomhaontófaí do gach cás san áireamh éagsúlachtaí i gcastacht na n‑imscrúduithe.

5 Anailís ar an tionchar 5.1 Achoimre ar an tionchar

Tionchar na roghanna a bhaineann le cuspóirí 1, 2 agus 3

Critéir Rogha || Éifeachtacht || Éifeachtúlacht (gach cuspóir) || Tionchair eacnamaíocha (gach cuspóir) || Simpliú || Comhleanúnachas (gach cuspóir) || Measúnú foriomlán

Cuspóir 1 || Cuspóir 2 || Cuspóir 3 || Cuspóir 1 || Cuspóir 2 || Cuspóir 3

Rogha 0 || 0 || 0 || 0 || 0 || 0 || 0 || 0 || 0 || -- || 0

Rogha 1 || + || + || + || + (Costas iomlán: diomaibhseach || + || + || + || + || + || +

Rogha 2 || +++ || +++ || +++ || ++ (Costas iomlán don Choimisiún: EUR 850 000– cur ar bun; EUR 200.000–cothabháil bhliantúil Más dumpáil dhomhanda é gan aon chostas ar oibreoirí eacnamaíocha, más tuairisciú roghnaitheach é – EUR 3 000 go EUR 200 000) || +++ || +++ || +++ || +++ || +++ || +++

Rogha 3 || ++ || ++ || ++ || -- (Costas iomlán do na Ballstáit: EUR 850 000 – cur ar bun EUR 200.000 – cothabháil bhliantúil (Costas iomlán d'oibreoirí eacnamaíocha: amhail Rogha 2 || +++ || ++ || ++ || ++ || _ || +

Rogha 4 || +++ || ++ || +++ || - (Costas iomlán do na Ballstáit: EUR 320 000– cur ar bun; EUR 80 000–cothabháil bhliantúil Costas iomlán don Choimisiún: EUR 530 000 - cur ar bun; EUR 120 000–cothabháil bhliantúil Costas iomlán d'oibreoirí eacnamaíocha: amhail Rogha 2 || ++ || +++ || ++ || +++ || + || +

Tionchar na roghanna a bhaineann le cuspóir 4

Critéir || Éifeachtacht chun an cuspóir a bhaint amach || Éifeachtúlacht || Tionchair eacnamaíocha || Comhleanúnachas || Simpliú

Rogha 0 || 0 || 0 || 0 || 0 || 0

Rogha 1 || + || + || +- || + || ++

Rogha 2 || +++ || ++ || +++ || + || ++

Rogha 3 || ++ || -- || + || - || 0

Rogha 4 || +++ || -- || - || - || --

6 Comparáid idir na roghanna 6.1 Roghanna a dhíríonn ar chuspóirí 1, 2 agus 3

Mar a léiríodh sa chás bunlíne, ní amháin nach n‑éireodh le Rogha 1 na cuspóirí a bhaint amach ach d'fhéadfadh sí cúrsaí mar atá a dhéanamh níos measa.

De bharr na gné deonaí a bhaineann le Rogha 1 bheadh an baol ann go mbeadh an fhaisnéis neamhiomlán agus cé go bhféadfadh feabhas a theacht ar chúrsaí i gcomparáid leis an status quo, is léir nach leor é fós agus dá bhrí sin meastar an rogha sin a bheith diúltach. Ar an taobh eile, meastar Rogha 2 a bheith an-dearfach toisc go bhfuil na córais is gá ag an gCoimisiún cheana féin mar aon leis an taithí chun na bunachair sonraí i dtrácht a oibriú go rathúil. Ina theannta sin, is é Rogha 2 rogha na tosaíochta ní amháin ag na Ballstáit ach ag oibreoirí eacnamaíocha freisin toisc gur réiteach éifeachtach agus éifeachtúil í ó thaobh costais de ar fhadhb na calaoise custaim. Meastar Rogha 3 a bheith dearfach ach, murab amhlaidh agus Rogha 2, dá gcruthófaí bunachair sonraí náisiúnta ar leith bheadh dúbailt ann agus bheadh sé níos casta, toisc go ndéanfadh roinnt Ballstát na sonraí céanna a bhailiú, a phróiseáil agus a léirmhíniú. Leagfadh sé ualach mór airgeadais ar na Ballstáit freisin, rud atá tábhachtach. Sa tslí sin, is dealraitheach gur fearr Rogha 4 mar réiteach seachas Rogha 3 toisc go seachnófaí na hualaigh rímhóra airgeadais ar na Ballstáit toisc go gcomhroinnfí leis an gCoimisiún na costais ghaolmhara chomh maith leis na freagrachtaí. Nuair a chuirtear é i gcomparáid le Rogha 2, áfach, tá an baol ann go ndéanfaí neamhshuim den tábhacht a bhaineann leis an ngné trasteorann i ndáil le sonraí maidir le hallmhairithe agus le honnmhairithe a bhailiú agus a úsáid. Sa tslí chéanna, agus amhail Rogha 3 freisin, d'fhéadfadh dúbailt sonraí maidir le hallmhairiú agus le honnmhairiú in go leor bunachair sonraí náisiúnta a bheith i gceist. Ar bhonn na comparáide sin, is í Rogha 2 rogha na tosaíochta.

6.2 Roghanna a dhíríonn ar chuspóir 4

Meastar Rogha 1 a bheith diúltach go leor toisc gur ar éigean a d'fhéadfadh sí an cuspóir atá á shaothrú a bhaint amach. Meastar Rogha 2 a bheith níos éifeachtaí ná Rogha 1 mar ghlactar leis nach mbeadh i gceist ó thaobh ama de ach an t‑am a bheadh ó na hoibreoirí eacnamaíocha chun teacht ar na doiciméid ábhartha chun an fhaisnéis sin a sholáthar do OLAF. Bheadh deis réasúnta ansin gearradh siar go mór ar an méid ama a theastaíonn chun teacht ar na doiciméid ábhartha. Chuirfí deireadh freisin leis an bhfadhb atá ag OLAF faoi láthair (eadhon na cásanna sin nuair nach féidir leis na Ballstáit cúnamh a thabhairt do OLAF teacht ar na doiciméid sin) trí iarratais a sheoladh go díreach chucusan a bhfuil na doiciméid i dtrácht acu. Ar na cúiseanna sin, meastar go bhfuil Rogha 2 an‑dearfach. Meastar Rogha 3 a bheith dearfach go leor toisc go bhféadfadh sí dul i ngleic leis an bhfadhb sin. Ach mar gheall ar na hualaigh mhóra airgeadais níl sé chomh sochrach céanna le rogha 2. Ar bhonn na comparáide sin, is é Rogha 2 rogha na tosaíochta.

7 Faireachán agus meastóireacht 7.1 Faireachán

Tá achoimre na dtáscairí sa tábla seo thíos.

Cuspóir || Táscaire

1, 2 agus 3 || – Sonraí allmhairithe/onnmhairithe/idirthurais/TSCanna: – líon na sáruithe reachtaíochta braite, – líon na n‑imscrúduithe a tosaíodh bunaithe ar na sonraí sin, – líon na n‑iarrataí ar úsáid sonraí ó imscrúdaitheoirí, – suimeanna a aisghabháladh bunaithe ar fhaisnéis den sórt sin.

4 || Fad imscrúduithe OLAF(ar chuir an t‑athrú le nósanna imeachta níos tapúla; ar chuir sé le méadú ar líon na n‑imscrúduithe nó leis na suimeanna a aisghabháladh)

7.2 Meastóireacht

Maidir leis na cuspóirí oibríochtúla, áiritheoidh seirbhísí an Choimisiúin go ndéanfar meastóireacht gach cúig bliana. Cumhdófar leis an raon feidhme na torthaí agus an tionchar a bhaineann le hinbhraiteacht níos fearr calaoise a bhuí sin leis an mbunachar sonraí agus an anailís a rinneadh ar bhonn na sonraí agus na faisnéise a bhí ar fáil chomh maith le héifeachtúlacht agus le hábharthacht na mbeart a tugadh isteach. Is éard a bheidh sa mheastóireacht na torthaí a chur faoi bhráid an Choiste Cúnaimh Fhrithpháirtigh ag an gCoimisiún/OLAF.

[1] Sonraí maidir le hidirthuras náisiúnta agus faisnéis idirthurais eile ina dhiaidh sin, amhail modhnuithe ar an sceideal bealaigh nó torthaí ar rialuithe.